2018. gada Noteikumi Nr.

Rīgā (prot. Nr.   .§)

**Noteikumi par 1991.gada barikāžu dalībnieka apliecības paraugu, to izsniegšanas un reģistrācijas kārtību**

*Izdoti saskaņā ar likuma “Par 1991.gada*

 *barikāžu dalībnieka statusu” 2.panta otro daļu*

1. Šie noteikumi nosaka 1991.gada barikāžu dalībnieka apliecības paraugu, šo apliecību izsniegšanas un reģistrācijas kārtību.

2. 1991.gada barikāžu dalībnieka apliecība (pielikums) ir dokuments, kas apliecina 1991.gada barikāžu dalībnieka statusu.

3. 1991.gada barikāžu dalībnieku reģistrāciju, to apliecību izsniegšanu un uzskaiti veic 1991.gada barikāžu dalībnieku biedrība.

4. 1991.gada barikāžu dalībnieku reģistrācija tiek veikta, ierodoties 1991. gada barikāžu dalībnieku biedrības telpās, Rīgā, Krāmu ielā 3, un aizpildot biedrības izstrādāto iesnieguma veidlapu.

5. 1991.gada barikāžu dalībnieku reģistrācija tiek veikta, uzrādot personu apliecinošu dokumentu un uzrādot valsts apbalvojuma "1991. gada barikāžu dalībnieka piemiņas zīme" apliecības vai Pateicības raksta par dalību barikādēs 1991. gada janvārī un augustā oriģinālu, tā atvasinājumu vai dublikātu.

6. Reģistrācijas vietā notiek personas fotografēšana apliecības sagatavošanai.

7. Gadījumā, ja 1991. gada barikāžu dalībniekureģistrēt ierodas tās pilnvarota persona, papildus šo noteikumu 5.punktā norādītajiem dokumentiem digitālā veidā jāiesniedz arī 1991. gada barikāžu dalībnieka fotogrāfija, kas uzņemta ne vēlāk kā mēnesi pirms reģistrācijas dienas.

8. Reģistrācija tiek veikta datorizēti, kā arī speciāli iekārtotā cauršūtā un apzīmogotā reģistrācijas žurnālā, kurā reģistrē 1991.gada barikāžu dalībnieku apliecības.

9. 1991.gada barikāžu dalībnieku apliecības tiek izsniegtas barikāžu dalībniekam vai viņa pilnvarotajai personai 1991.gada barikāžu dalībnieku biedrības telpās, Rīgā, Krāmu ielā 3 mēneša laikā.

10. 1991.gada barikāžu dalībnieks vai viņa pilnvarotā persona parakstās par apliecības saņemšanu 1991.gada barikāžu dalībnieku apliecību izsniegšanas žurnālā.

11. 1991.gada barikāžu dalībnieka apliecību izsniedz bez derīguma termiņa ierobežojuma un bez maksas.

12. 1991. gada barikāžu dalībnieka apliecība paredzēta uzrādīšanai Latvijas Republikas valsts un pašvaldību iestādēs, saskaņā ar likumu “Par 1991. gada barikāžu dalībnieku statusu”.

13. 1991.gada barikāžu dalībniekam nekavējoties jāziņo 1991.gada barikāžu dalībnieku biedrībai, ja viņa apliecība:

13.1. nozaudēta vai prettiesiski atņemta;

13.2. kļuvusi lietošanai nederīga.

14. 1991.gada barikāžu dalībnieku biedrība pēc šo noteikumu 13. punktā minētās informācijas saņemšanas nekavējoties reģistrē faktu, ka 1991.gada barikāžu dalībnieka apliecība nozaudēta, prettiesiski atņemta vai kļuvusi lietošanai nederīga un ne vēlāk kā desmit darbdienu laikā no attiecīga fakta reģistrācijas brīža izgatavo un izsniedz 1991.gada barikāžu dalībniekam jaunu apliecību.

15. Lēmumu par 1991.gada barikāžu dalībnieka apliecības piešķiršanas atteikumu persona var apstrīdēt 1991.gada barikāžu dalībnieku biedrības valdē un tās lēmumu persona var pārsūdzēt tiesā Administratīvā procesa likumā paredzētajā kārtībā.

16. Noteikumi stājās spēkā ar 2018.gada 1.janvāri.

Ministru prezidents M.Kučinskis

Aizsardzības ministrs R.Bergmanis